Kommissionens forordning (EF) nr. 142/2003

af 27. januar 2003

om afslutning af beskyttelsesprocedurerne vedrørende visse stålprodukter og om tilbagebetaling af visse toldbeløb

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94(1), senest ændret ved forordning (EF) nr. 2474/2000(2), særlig artikel 7,

under henvisning til Rådets forordning (EF) nr. 519/82 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, nr. 1766/82 og nr. 3420/83(3), senest ændret ved Rådets forordning (EF) nr. 1138/98(4), særlig artikel 6,

efter konsultationer i det rådgivende udvalg, der er nedsat i henhold til artikel 4 i henholdsvis forordning (EF) nr. 3285/94 og forordning (EF) nr. 519/94, og

ud fra følgende betragtninger:

PROCEDURE

(1) Den 6. marts 2002 meddelte visse medlemsstater ("de pågældende medlemsstater") Kommissionen, at udviklingen i importen syntes at påkræve beskyttelsesforanstaltninger, afgav oplysninger indeholdende de foreliggende beviser, jf. artikel 10 i forordning (EF) nr. 3285/94 og artikel 8 i forordning (EF) nr. 519/94, og anmodede Kommissionen om at indføre midlertidige beskyttelsesforanstaltninger og indlede en beskyttelsesundersøgelse.

(2) De pågældende medlemsstater hævdede, at der på det seneste havde været en betydelig stigning i importen af visse stålprodukter, og at den implicitte lukning af det amerikanske marked som følge af dette lands handelsbeskyttelsesforanstaltninger ikke blot i væsentligt omfang begrænsede EF-producenternes adgang til et vigtigt eksportmarked, men også skabte forudsætningerne for en meget betydelig omledning af importen fra USA til Det Europæiske Fællesskab. De hævdede, at stål bestemt for USA ville blive omledt til Fællesskabet. Dette kunne føre til en drastisk stigning i den nuværende omfattende import til lave priser og forværre den allerede alvorlige forstyrrelse på Fællesskabets stålmarked, som er forårsaget af tidligere importstigninger, og som truede med at forvolde alvorlig skade for producenterne i Fællesskabet.

(3) De pågældende medlemsstater fremførte, at producenterne i Fællesskabet havde afgivet relevante oplysninger, og tilrådede indtrængende, at Fællesskabet som hastesag vedtog beskyttelsesforanstaltninger, da enhver udskydelse heraf ville forvolde skade, som det ville være vanskeligt at afhjælpe.

(4) Kommissionen underrettede alle medlemsstaterne om den situation, der hævdedes at foreligge, og konsulterede dem om vilkårene og betingelserne for importen, udviklingen i importen og truslen om alvorlig skade for hver af de berørte sektorer og de forskellige aspekter af den økonomiske og handelsmæssige situation for så vidt angår de pågældende EF-varer.

(5) Den 28. marts 2002 indledte Kommissionen en undersøgelse af, hvorvidt der forvoldtes væsentlig skade eller var trussel herom for fællesskabsproducenterne af lignende varer eller varer, der direkte konkurrerede med visse importerede stålprodukter. De 21 stålprodukter, som er omfattet af undersøgelsen, er 1) varmtvalsede bredbånd af ulegeret stål, 2) varmtvalsede plader af ulegeret stål, 3) varmtvalsede smalle bånd af ulegeret stål, 4) varmtvalsede flade produkter af legeret stål, 5) koldtvalsede plader, 6) elektroplader (undtagen kornorienterede elektroplader), 7) plader overtrukket med metal, 8) plader overtrukket med organisk materiale, 9) tinvalseprodukter, 10) kvartoplader, 11) brede flade produkter, 12) handelsstål og lette profiler af ulegeret stål, 13) handelsstål og lette profiler af legeret stål, 14) betonstål, 15) stænger og lette profiler af rustfrit stål, 16) valsetråd af rustfrit stål, 17) tråd af rustfrit stål, 18) fittings (< 609,6 mm), 19) flanger (undtagen af rustfrit stål), 20) gasrør og 21) hule profiler.

(6) Samme dag blev der på grundlag af oplysninger, der var indhentet og verificeret før indledningen, indført midlertidige foranstaltninger over for 15) af de stålprodukter, der var omfattet af undersøgelsen. Der er tale om de i betragtning 5 omhandlede varer nr. 1), 2), 3), 4), 5), 6), 9), 10), 11), 12), 13), 14), 17), 18) og 19).

(7) Kommissionen foretog en fuldstændig undersøgelse af alle de 21 produkter. Kommissionen underrettede officielt de eksporterende producenter og importører samt deres repræsentative sammenslutninger, der vidstes at være berørt, repræsentanterne for eksportlandene og producenterne i Fællesskabet. Kommissionen sendte spørgeskemaer til alle disse parter og til de parter, der gav sig til kende inden for de frister, som var fastsat i indledningsmeddelelsen. I overensstemmelse med artikel 5 i forordning (EF) nr. 519/94 og artikel 6 i forordning (EF) nr. 3285/94 gav Kommissionen også direkte berørte parter mulighed for at give deres mening til kende skriftligt og til at anmode om at blive hørt.

(8) Visse eksporterende producenter, producenter i Fællesskabet, importører og brugere, deres respektive sammenslutninger samt tredjelandes regeringer fremsatte bemærkninger skriftligt. Alle de interesserede parter, som inden for den fastsatte frist anmodede om at blive hørt, og som fremførte, at det var sandsynligt, at de ville blive berørt af resultaterne af proceduren, og at der var særlige grunde til, at de burde høres, blev hørt. Parternes mundtlige og skriftlige bemærkninger blev overvejet og taget i betragtning i forbindelse med de endelige konklusioner. Kommissionen indhentede og efterprøvede alle de oplysninger, som den anså for nødvendige med henblik på at træffe en endelig afgørelse. Der blev aflagt kontrolbesøg hos 30 producenter i Fællesskabet, 12 eksporterende producenter og to importører.

(9) Resultaterne af undersøgelserne for så vidt angår vare nr. 1), 2), 3), 4), 5), 18) og 19) fremgår af Kommissionens forordning (EF) nr. 1694/2002(5), der indførte endelige beskyttelsesforanstaltninger over for disse varer, mens resultaterne vedrørende vare nr. 6), 7), 8), 11), 12), 13), 15), 16), 17), 20) og 21) fremgår af Kommissionens forordning (EF) nr. 1695/2002(6), der afsluttede beskyttelsesprocedurerne vedrørende disse varer, indførte en tilsynsordning for visse stålprodukter og foreskrev tilbagebetaling af visse toldbeløb.

(10) I september 2002 modtog Kommissionen nye oplysninger om vare nr. 9), 10) og 14), hvori det hævdedes, at importen i 2002 syntes at være meget større end i 2001, og at fællesskabsproducenterne havde haft finansielle tab og faldende salg i 2002. Kommissionen fandt det derfor hensigtsmæssigt at fortsætte undersøgelserne vedrørende disse varer. I denne forbindelse offentliggjorde Kommissionen den 11. december 2002(7) en meddelelse om, at tidsfristen for afslutning af beskyttelsesundersøgelsen vedrørende disse varer var forlænget fra den 27. december 2002 til den 27. februar 2003 på grund af de særlige omstændigheder beskrevet i meddelelsen. Kommissionen indhentede og efterprøvede de yderligere oplysninger, som den anså for nødvendige, fra producenter i Fællesskabet og eksportører til Fællesskabet og gennemførte yderligere kontrolbesøg hos 14 fællesskabsproducenter. Disse undersøgelser er nu afsluttet, og resultaterne vedrørende vare nr. 9), 10) og 14) fremgår af nedenstående.

RESULTATER AF UNDERSØGELSERNE

Vare 9: Tinvalseprodukter

Den pågældende vare

(11) Den pågældende vare er visse fladvalsede produkter af jern og ulegeret stål:

- i oprullet stand, ikke pletterede, belagte eller overtrukne, kun koldtvalsede; eller

- belagte eller overtrukne med tin, med chromoxider eller med chrom og chromoxider, malet, lakeret eller overtrukket med plast eller visse andre stoffer.

(12) Den pågældende vare (i det følgende benævnt "tinvalseprodukter") tariferes i øjeblikket under KN-kode 7209 18 99, 7210 11 10, 7210 11 90, 7210 12 11, 7210 12 19, 7210 12 90, 7210 50 10, 7210 50 90, 7210 70 31, 7210 90 33, 7211 23 51, 7212 10 10, 7212 10 91, 7212 10 93, 7212 10 99, 7212 40 10 og 7212 40 95.

(13) Tinvalseprodukter fremstilles ved koldtvalsning af plader af jern eller ulegeret stål og maling, lakering eller overtrækning med tin eller andre materialer. De anvendes generelt til fremstilling af dåser og andre former for emballage.

Stigning i importen

(14) Kommissionen har analyseret importen af den pågældende vare i perioden 1997 til 2001, såvel i absolutte tal som i forhold til den til salg bestemte produktion og den samlede produktion i Fællesskabet, herunder til bundet anvendelse (i det følgende benævnt "den samlede produktion"). Kommissionen analyserede også udviklingen i importen i 2002, såvel absolut som relativt. Nedenstående tabel viser denne udvikling for hvert år mellem 1997 og 2001. For 2002 anføres den faktiske import indtil juni sammen med et skøn for hele året.

Vare 9

Tinvalseprodukter

>TABELPOSITION>

>TABELPOSITION>

>TABELPOSITION>

(15) Importen af den pågældende vare steg fra 1997 til 1999 med 80 % i absolutte tal, men faldt derefter med 15 % fra 1999 til 2001. Importen steg med 4 % i 2002. I forhold til både den samlede produktion og til den del af produktionen, der var bestemt til salg, steg importen fra ca. 7,5 % i 1997 til ca. 14,5 % i 1999. Den faldt til ca. 11,5 % i 2000, før den igen steg i 2001. I 2002 steg importen i forhold til både den samlede produktion og den til salg bestemte produktion, men den forblev under niveauet fra 1999.

Konklusion

(16) I betragtning af faldet i importen mellem 1999 og 2001 såvel absolut som relativt, og uanset stigningen i importen i 2002, kan det ikke fastslås, at der har været en pludselig, stærk og betydelig stigning i importen i den senere tid. Kommissionen konkluderer derfor, at den grundlæggende betingelse for at indføre endelige beskyttelsesforanstaltninger ikke er opfyldt.

Vare 10: Kvartoplader

Den pågældende vare

(17) Den pågældende vare er:

visse fladvalsede produkter af jern og ulegeret stål, ikke pletterede, belagte eller overtrukne, ikke oprullet, kun varmtvalsede -

- i andre tilfælde end med reliefmønster, af bredde 600 mm eller derover og af tykkelse over 10 mm, i øjeblikket tariferet under KN-kode ex 7208 51 30 (Taric-kode 7208 51 30 10 ), ex 7208 51 50 (Taric-kode 7208 51 50 10 ), ex 7208 51 91 (Taric-kode 7208 51 91 10 ), ex 7208 51 99 (Taric-kode 7208 51 99 10 ), eller af bredde 2050 mm eller derover og af tykkelse 4,75 mm eller derover, men ikke over 10 mm, i øjeblikket tariferet under KN-kode ex 7208 52 91 (Taric-kode 7208 52 91 10 ), eller

- af bredde 600 mm eller derover, undtagen kun varmtvalsede, i øjeblikket tariferet under KN-kode 7208 90 10 og 7208 90 90

visse flade produkter af jern og ulegeret stål, af bredde 600 mm eller derover, pletterede, belagte eller overtrukne, undtagen pletterede eller belagte med tin, bly (herunder forblyede plader), zink, chromoxider eller chrom og chromoxider, aluminium eller malet, lakeret eller overtrukket med plast; undtagen forsølvet, forgyldt, platineret eller emaljeret; ikke yderligere behandlet end overfladebehandlet, herunder pletteret, eller kun tilskåret i anden form end rektangulær eller kvadratisk, pletteret (EKSF), i øjeblikket tariferet under KN-kode 7210 90 31, og

visse flade produkter af legeret stål (undtagen rustfrit stål), af bredde 600 mm eller derover, undtagen af silicium-elektrisk stål eller hurtigstål

- kun varmtvalsede, ikke oprullet, undtagen af tykkelse under 4,75 mm (EKSF), i øjeblikket tariferet under KN-kode 7225 40 20 og 7225 40 50, og

- undtagen ikke yderligere bearbejdet end varmtvalset eller koldtvalset; ikke belagt eller overtrukket med zink, ikke yderligere behandlet end overfladebehandlet, herunder pletteret, eller kun tilskåret i anden form end rektangulær eller kvadratisk (EKSF), i øjeblikket tariferet under KN-kode 7225 99 10.

(18) Den pågældende vare fremstilles ved valsning af stålplader på fire sider. Den anvendes til mange formål, herunder skibsbygning, ingeniørarbejde og fremstilling af rør.

Stigning i importen

(19) Kommissionen har analyseret importen af den pågældende vare i perioden 1997 til 2001, såvel i absolutte tal som i forhold til den til salg bestemte produktion og den samlede produktion i Fællesskabet, herunder til bundet anvendelse (i det følgende benævnt "den samlede produktion"). Kommissionen analyserede også udviklingen i importen i 2002, såvel absolut som relativt. Nedenstående tabel viser denne udvikling for hvert år mellem 1997 og 2001. For 2002 anføres den faktiske import indtil juni sammen med et skøn for hele året.

Vare 10

Kvartoplader

>TABELPOSITION>

>TABELPOSITION>

>TABELPOSITION>

(20) Importen af den pågældende vare steg i absolutte tal fra 1,8 mio. tons i 1997 til 2,3 mio. tons i 1998, men faldt så til 1,2 mio. tons i 2000, før den igen steg til 1,7 mio. tons i 2001. Selv om der var en stor stigning mellem 2000 og 2001, må dette ses på baggrund af, at importen fortsat lå under niveauet fra 1997 og 1998. Importen forventes at falde til 1,5 mio. tons i 2002.

(21) De samme brede tendenser kan iagttages i forbindelse med udviklingen i både forholdet mellem importen og den samlede produktion og forholdet mellem importen og den til salg bestemte produktion.

Konklusion

(22) I betragtning af udviklingen i importen (og særlig det forhold, at importen i den senere tid har ligget under niveauet fra 1997 og 1998) kan det ikke fastslås, at der har været en pludselig, stærk og betydelig stigning i importen i den senere tid. Kommissionen konkluderer derfor, at den grundlæggende betingelse for at indføre endelige beskyttelsesforanstaltninger ikke er opfyldt.

Vare 14: Betonstål

Den pågældende vare

(23) Den pågældende vare er stænger af jern og ulegeret stål, kun smedede, varmtvalsede, varmttrukne eller varmtstrengpressede, herunder varer, der er snoet efter valsningen, med indsnit, riller, ribber og lignende, der er fremkommet under valsningen eller snoet efter valsningen. Den pågældende vare tariferes i øjeblikket under KN-kode 7214 20 00 og 7214 99 10.

(24) Den pågældende vare fremstilles ved anvendelse af barrer (halvfabrikata), der varmtvalses til den ønskede diameter. Den anvendes primært som forstærkning i bygge- og anlægssektoren.

Stigning i importen

(25) Kommissionen har analyseret importen af den pågældende vare i perioden 1997 til 2001, såvel i absolutte tal som i forhold til den til salg bestemte produktion og den samlede produktion i Fællesskabet, herunder til bundet anvendelse (i det følgende benævnt "den samlede produktion"). Kommissionen analyserede også udviklingen i importen i 2002, såvel absolut som relativt. Nedenstående tabel viser denne udvikling for hvert år mellem 1997 og 2001. For 2002 anføres den faktiske import indtil juni sammen med et skøn for hele året.

Vare 14

Betonstål

>TABELPOSITION>

>TABELPOSITION>

>TABELPOSITION>

(26) Importen af den pågældende vare steg i absolutte tal fra 0,5 mio. tons i 1997 til 1,5 mio. tons i 1999, men faldt så til 1,2 mio. tons i 2000, før den igen steg til 1,5 mio. tons i 2001. Importen i forhold til den samlede produktion og importen i forhold til den del af produktionen, der var bestemt til salg, steg tilsvarende i denne periode. Importen steg til 1,7 mio. tons i 2002.

Alvorlig skade

(27) Kommissionen undersøgte, om producenterne i Fællesskabet har lidt alvorlig skade som følge af den øgede import. For perioden 1997 til 2001 som helhed og under hensyntagen til udviklingen i 2002 konstateredes følgende:

- Kapaciteten faldt svagt fra 18,8 mio. tons i 1997 til 18,2 mio. tons i 2001 og forblev på 18,2 mio. tons i 2002.

- Produktionen steg med 8 % i perioden 1997 til 2001 til 12,6 mio. tons og forblev stabil (12,5 mio. tons) i 2002.

- Salget i Fællesskabet steg med 9 % i perioden 1997 til 2001, hvor det udgjorde 12,7 mio. tons. Salget var stabilt (12,8 mio. tons) i 2002.

- Enhedsprisen for salget i Fællesskabet faldt svagt i 1997 og 1998, men er derefter steget støt; prisen i 2002 udgjorde 253 EUR pr. ton, hvilket er en samlet stigning på 5 % i forhold til 1997-priserne. I 2002 steg priserne med yderligere 2 % til 258 EUR pr. ton.

- De gennemsnitlige importpriser underbød ikke EF-varens gennemsnitspris i hverken 2001 (- 3,4 %) eller 2002 (- 0,6 %).

- Nettofortjenesten på fællessalget steg fra 0,5 % til 3,5 % mellem 1997 og 2001 og forbedredes yderligere til 4,6 % i 2002.

- EF-producenternes markedsandel faldt fra 96 % til 89 % mellem 1997 og 2001 og til 88 % i 2002.

Konklusion

(28) Selv om fællesskabsproducenterne har tabt markedsandel i perioden fra 1997 til 2001, viser de økonomiske indikatorer for deres situation som helhed ikke en væsentlig samlet forværring af deres stilling. Rentabiliteten og de fleste andre indikatorer har faktisk udviklet sig positivt i den seneste tid. I 2002 tabte EF-producenterne igen markedsandel, men rentabiliteten og de fleste andre indikatorer udviste en forbedring, således at deres samlede situation fortsat er positiv.

(29) Selv om det med rimelighed kan fremføres, at importen er steget pludseligt, stærkt og betydeligt, konkluderer Kommissionen i lyset af fraværet af en væsentlig samlet forværring af EF-producenternes situation og den positive udvikling i de fleste skadesindikatorer i 2001 (en tendens, der bekræftedes i 2002), at de grundlæggende betingelser for vedtagelse af endelige beskyttelsesforanstaltninger ikke er opfyldt.

ENDELIGE OVERVEJELSER

(30) Kommissionen finder af de ovenfor anførte årsager, at betingelserne for at indføre endelige beskyttelsesforanstaltninger over for vare nr. 9), 10) og 14) ikke er opfyldt.

(31) Beskyttelsesprocedurerne bør derfor afsluttes for disse varer. Enhver tillægstold, som er betalt i forbindelse med disse varer i henhold til de midlertidige foranstaltninger, bør tilbagebetales.

(32) Denne forordning berører ikke den ordning med efterfølgende tilsyn, der indførtes ved Kommissionens forordning (EF) nr. 1695/2002, som også vedrører vare nr. 9), 10) og 14) -

UDSTEDT FØLGENDE FORORDNING:

Artikel 1

Beskyttelsesprocedurerne vedrørende vare nr. 9), 10) og 14), der er nærmere beskrevet i bilag 1, afsluttes.

Artikel 2

De beløb, der er betalt i tillægstold i henhold til de midlertidige beskyttelsesforanstaltninger, som er indført ved Kommissionens forordning (EF) nr. 560/2002(8) i forbindelse med vare nr. 9), 10) og 14), som er nærmere beskrevet i bilag 1, tilbagebetales så hurtigt som muligt.

Artikel 3

Medlemsstaterne og Kommissionen arbejder tæt sammen om at sikre, at denne forordning overholdes.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. januar 2003.

På Kommissionens vegne

Pascal Lamy

Medlem af Kommissionen

(1) EFT L 349 af 31.12.1994, s. 53.

(2) EFT L 286 af 11.11.2000, s. 1.

(3) EFT L 67 af 10.3.1994, s. 89.

(4) EFT L 159 af 3.6.1998, s. 1.

(5) EFT L 261 af 28.9.2002, s. 1.

(6) EFT L 261 af 28.9.2002, s. 124.

(7) EFT C 308 af 11.12.2002, s. 37.

(8) EFT L 85 af 28.3.2002, s. 1.

BILAG

>TABELPOSITION>